## Susana Camarero destaca que el nou model de teleassistència avançada atén més de 82.000 persones en la Comunitat Valenciana amb tecnologia i seguiment personalitzat

*** Es multiplica per més de cinc el nombre de persones ateses des de 2022, i passen de 15.924 a més de 82.000 en l’actualitat
* La vicepresidenta primera subratlla que el servici ha evolucionat “d’una teleassistència reactiva a una atenció individualitzada preventiva i proactiva”**

La Generalitat, a través de la Vicepresidència Primera i Conselleria de Servicis Socials, Igualtat i Vivenda, atén actualment 82.211 persones mitjançant el Servici de Teleassistència Avançada, que es consolida com una ferramenta fonamental per a afavorir l’autonomia de les persones majors i en situació de dependència.

La vicepresidenta primera, Susana Camarero, ha destacat que “hem fet un salt qualitatiu i quantitatiu molt rellevant, ja que no solament hem multiplicat per més de cinc el nombre de persones ateses des de 2022, sinó que, a més, oferim una atenció molt més personalitzada, amb tecnologia avançada i un enfocament centrat en la prevenció”.

El contracte vigent, finançat amb fons del Pla de recuperació, transformació i resiliència, ha permés passar de 15.924 persones ateses en juny de 2022 a les més de 82.000 actuals, en un creixement sostingut que ha suposat també l’ampliació del nombre de terminals instal·lats i dels dispositius mòbils amb geolocalització i sensors intel·ligents.

Camarero ha assenyalat al respecte que “el nou model de teleassistència ja no es limita a reaccionar davant una emergència, sinó que anticipa necessitats, fa seguiment proactiu i construïx un acompanyament integral, amb informes individualitzats per a cada usuari i pautes de contacte adaptades a la seua situació”.

Este servici és gratuït i compatible amb altres prestacions socials, excepte l’atenció residencial, i permet, a més, incorporar persones convivents amb dependència en un mateix domicili, encara que només hi haja un terminal instal·lat.

**Municipis afectats per la dana**

Es tracta d’un servici fonamental, que cobra especial rellevància, sobretot, en situacions d’emergència, com hem vist amb la dana. Així, en la riuada del passat 29 d’octubre, el servici va fer més de 372.000 comunicacions per a ajudar les persones més vulnerables. Una atenció que es troba, com ocorre amb l’atenció oferida als afectats per la dana del Baix Segura en 2019 en la qual unes 1.200 persones continuen rebent suport psicològic continuat després de les inundacions, dins del dispositiu de teleassistència. “Este acompanyament emocional és vital per a la recuperació”, ha indicat la vicepresidenta.

L’evolució del servici ha sigut notable en totes les províncies. A Alacant s’atén en l’actualitat a 24.400 persones, davant de les 8.328 de l’inici del contracte; a València, s’ha passat de 6.841 a 49.935 persones; i a Castelló, de 755 a 7.876.

El contracte actual finalitzarà en juny de 2026, i la Conselleria ja ha iniciat els tràmits per a una nova licitació que permeta continuar ampliant el nombre de beneficiaris i reforçar les prestacions tecnològiques i humanes del servici.

“La teleassistència avançada no solament salva vides, sinó que millora la qualitat de vida de milers de persones. El nostre compromís és aconseguir arribar a més cases i seguir com a referent d’atenció social a Espanya”, ha conclòs la vicepresidenta.

Fecha: 13/08/2025